EPCO บวก 3.23% มี Upside กว่า 29% โบรกฯ เชียร์ซื้อ
EPCO บวกกว่า 3% โดย ณ เวลา 10.10 น. ราคาอยู่ที่ 6.40 บ. บวก 0.20 บ. หรือ 3.23% สูงสุดที่ 6.45 บ. ต่ำสุดที่ 6.35 บ. มูลค่าซื้อขายที่ 22.90 ลบ. ด้าน บล.เคจีไอ (ประเทศไทย) แนะซื้อเก็งกำไร เป้า 8 - 9.9 บ. ประเมินแนวรับ 6 บ. (Stop loss 5.9 บ. แนวต้านใกล้ที่ 6.4 บ. หากผ่านได้ประเมินต้านถัดไปที่ 7 บ.
22 ต.ค. 2558

ผู้สื่อข่าวรายงานว่า ราคาหุ้น บริษัท โรงพิมพ์ตะวันออก จำกัด (มหาชน) หรือ EPCO ณ เวลา 10.10 น. ราคาอยู่ที่ 6.40 บาท บวก 0.20 บาท หรือ 3.23% สูงสุดที่ 6.45 บาท ต่ำสุดที่ 6.35 บาท มูลค่าซื้อขายที่ 22.90 ล้านบาท ขณะที่ดัชนีตลาดหุ้นไทยโดยรวมบวก 0.02%
 
โดยปัจจัยที่ส่งผลให้ราคาหุ้นปรับตัวขึ้นคาดว่ามาจากประเด็นที่ นายยุทธ ชินสุภัคกุล ประธานกรรมการ EPCO เปิดเผยว่า ในปีหน้าบริษัทตั้งเป้าหมายจะมีรายได้เติบโต 20-30% จากปีนี้ และมีกำไรสุทธิเติบโต 40-50% จากปีนี้ โดยจะมีการรับรู้การขายไฟฟ้าจากโครงการโรงไฟฟ้าพลังงานแสงอาทิตย์เข้าระบบเชิงพาณิชย์ (COD) จากประเทศญี่ปุ่นเข้ามาเพิ่ม ประมาณ 4 โครงการ ขนาดกำลังการผลิตรวมประมาณ 17.47 เมกะวัตต์ และมีเป้าหมายจะเพิ่มกำลังการผลิตเป็น 500 เมกะวัตต์ ภายในปี 61 ทั้งนี้ ยังไม่รวมโครงการผลิตไฟฟ้าจากพลังงานแสงอาทิตย์แบบติดตั้งบนพื้นดิน หรือโซลาร์ฟาร์ม สำหรับหน่วยงานราชการและสหกรณ์ภาคการเกษตร
สำหรับโครงการโรงไฟฟ้าพลังงานแสงอาทิตย์ จากประเทศญี่ปุ่น ทั้งหมด 5 โครงการ ขนาดกำลังการผลิต 29.50 เมกะวัตต์ มูลค่ารวมของโครงการประมาณ 2,500 ล้านบาท ทางบริษัทจะนำเสนอต่อที่ประชุมวิสามัญผู้ถือหุ้นในวันที่ 3 ธันวาคม 2558
ด้านผลการดำเนินงานในปีนี้ เนื่องจากมีความล่าช้าจากโครงการโซลาร์ฟาร์ม สำหรับหน่วยงานราชการและสหกรณ์ภาคการเกษตร จึงน่าจะส่งผลให้ปีนี้บริษัทมีรายได้เติบโตประมาณ 10% จากปีก่อนประมาณ 890 ล้านบาท และมีกำไรสุทธิเติบโตประมาณ 5% จากปีก่อนที่ประมาณ 220 ล้านบาท
 
ขณะที่ บล.เคจีไอ (ประเทศไทย) ระบุในบทวิเคราะห์ (22 ต.ค.) EPCO (เป้าพื้นฐานเบื้องต้น 8 – 9.9 บาท) จากการเข้าพบผู้บริหารวานนี้บริษัทพร้อมนำ IPO บริษัท บ่อพลอยโซลาร์เข้าเทรดปีหน้า (ตั้งเป้ายื่นไฟลิ่งหลังปิดงบปี 2558 ช่วงประมาณเดือน มี.ค.59) โดยมีกำลังการผลิตไฟฟ้าในมือแล้ว 65MW (COD แล้ว 16.5MW ในไทย อีก 48MW อยู่ระหว่างก่อสร้างที่ประเทศญี่ปุ่น) ขณะที่ธุรกิจโรงพิมพ์เป็น Cash cow สร้าง EBITDA เฉลี่ยปีละ 100 ล้านบาท
ทั้งนี้ประเมินราคาหุ้นในปัจจุบันยังไม่ตอบรับแผนลงทุนโซลาร์ฟาร์มที่ญี่ปุ่น (ซื้อที่ดินแล้ว + มีใบสัญญาซื้อขายไฟแล้ว) โดยประเมินราคาเหมาะสมเบื้องต้นในกรอบ 8 – 9.9 บาท แบ่งเป็น ธุรกิจโซลาร์ฟาร์ม 7.05 – 8.8 บาท และธุรกิจโรงพิมพ์ 0.95 – 1.1 บาท 4)
นอกจากนี้บริษัทเตรียมยื่นประมูลโครงการโซลาร์ส่วนราชการรวม 50MW (โควต้าสหกรณ์ 25MW และโควต้าหน่วยงานราชการ 25MW) แต่มีความเสี่ยงที่จะพลาดการประมูลจึงไม่นำมาคำนวณ (เป็นเพียง Upside risk)
โดยประเมินแนวรับ 6 บาท (Stop loss 5.9 บาท) แนวต้านใกล้ที่ 6.4 บาท หากผ่านได้ประเมินต้านถัดไปที่ 7 บาท โดยราคาหุ้นปัจจุบันยังมี Upside แนะซื้อเก็งกำไร